ສກມ ສີສັດຕະນາກ ປະກາດ 10 ໂຮງຮຽນ ປອດຢາດເສບຕິດ
ຫ້ອງການສຶກສາທິການ ແລະ ກິລາເມືອງ (ສກມ) ສີສັດຕະນາກ ນະຄອນຫຼວງວຽງຈັນ ໄດ້ຈັດພິທີປະກາດ 10 ໂຮງຮຽນ ເປັນໂຮງຮຽນປອດສິ່ງເສບຕິດ ໃນວັນທີ 13 ມີນາ ຜ່ານມາ ທີ່ໂຮງຮຽນອະນຸບານ, ປະຖົມ ແລະ ມັດທະຍົມສຶກສາຕອນຕົ້ນຮາກແກ້ວ, ໂດຍເປັນກຽດເຂົ້າຮ່ວມຂອງທ່ານ ຊົມພູ ແກ້ວປັນຍາ ຫົວໜ້າພະແນກສຶກສາທິການ ແລະ ກິລາ ນະຄອນຫຼວງວຽງຈັນ, ທ່ານ ບຸນເມກ ວິໄລແສງ ຮອງເຈົ້າເມືອງສີສັດຕະນາກ, ທ່ານ ນາງ ປານີ ສຸກສະຫວັດ ຫົວໜ້າພະແນກກວດກາ ແລະ ຄວບຄຸມຢາເສບຕິດ ກະຊວງປ້ອງຄວາມສະຫງົບ ແລະ ທ່ານ ຄໍາສິງ ດວງດາລາ ຫົວໜ້າຫ້ອງການເມືອງສີສັດຕະນາກ, ພ້ອມດ້ວຍຜູ້ອໍານວຍການ, ປກສ ເມືອງ, ກຸ່ມບ້ານ, ນາຍບ້ານ, ແນວໂຮມ, ພະນັກງານ, ຄູ-ອາຈານ ແລະ ນ້ອງນັກຮຽນເຂົ້າຮວມຢ່າງພ້ອມພຽງ.
ໂອກາດດັ່ງກ່າວ, ທ່ານ ນາງ ສຸພາພອນ ຄາວະມູລະວິຊາປຣາ ຜູ້ອໍານວຍການໂຮງຮຽນອະນຸບາດ, ປະຖົມ ແລະ ມັດທະຍົມຕອນຕົ້ນຮາກແກ້ວ ໄດ້ລາຍງານການເຄື່ອນໄຫວວຽກງານຕ້ານສິ່ງເສບຕິດໃນໂຮງຮຽນ ແລະ ຊຸມຊົນໃນໄລຍະຜ່ານມາເຖິງປັດຈຸບັນ, ເຊິ່ງໄດ້ຈັດຕັ້ງໃນລະຫວ່າງວັນທີ 3-12 ທັນວາ 2017 ໂດຍຂະແໜງພະລະ-ສິລະປະ ພະແນກສຶກສາທິການ ແລະ ກິລາ ນະຄອນຫຼວງວຽງຈັນ ໄດ້ສົມທົບກັບໜ່ວຍງານ ພະລະ-ສິລະປະ ຫ້ອງການສຶກສາທິການ ແລະ ກິລາເມືອງສີສັດຕະນາກ ລົງເກັບກໍາ ແລະ ປະເມີນກ່ຽວກັບການທີ່ຈະປະກາດໂຮງຮຽນເປັນໂຮງຮຽນປອດສິ່ງເສບຕິດ ແລະ ຂຶ້ນປ້າຍຢ່າງເປັນທາງການຢູ່ພາຍໃນເມືອງມີ 10 ໂຮງຮຽນ ຄື: ໂຮງຮຽນປະຖົມທົ່ງກາງ, ປະຖົມຈອມເພັດ, ປະຖົມ-ມັດທະຍົມຕອນຕົ້ນສຶກສາຮາກແກ້ວ, ປະຖົມທາດຂາວ, ປະຖົມດົງສະຫວາດ, ປະຖົມກຸນນະວົງ, ປະຖົມດອນກອຍ, ປະຖົມໂສກປ່າຫຼວງ, ປະຖົມສີປະເສີດ ແລະ ປະຖົມໄຊພອນສົມບູນ.
ຂະນະດຽວກັນ, ທ່ານ ຫົງແກ້ວ ທໍາມະວົງ ຫົວໜ້າຂະແໜງພະລະ-ສິລະປະສຶກສາ ພະແນກສຶກສາທິການ ແລະ ກິລາ ນະຄອນຫຼວງວຽງຈັນ ຜ່ານຂໍ້ຕົກລົງວ່າດ້ວຍການປະກາດໂຮງຮຽນເປັນໂຮງຮຽນປອດຢາເສບຕິດ ໂດຍຫົວໜ້າພະແນກສຶກສາທິການ ແລະ ກິລາ ນະຄອນຫຼວງວຽງຈັນ ເຫັນດີຕົກລົງໃຫ້ຈັດຕັ້ງນໍາພາປະກາດໂຮງຮຽນ 10 ແຫ່ງຢູ່ເມືອງສີສັດຕະນາກ ເປັນໂຮງຮຽນປອດຢາເສບຕິດ ແລະ ຂຶ້ນປ້າຍຄັກແນ່, ເຊິ່ງປະກອບມີ ໂຮງຮຽນປະຖົມທົ່ງກາງ, ປະຖົມຈອມເພັດ, ປະຖົມ-ມັດທະຍົມຕອນຕົ້ນສຶກສາຮາກແກ້ວ, ປະຖົມທາດຂາວ, ປະຖົມດົງສະຫວາດ, ປະຖົມກຸນນະວົງ, ປະຖົມດອນກອຍ, ປະຖົມໂສກປ່າຫຼວງ, ປະຖົມສີປະເສີດ ແລະ ປະຖົມໄຊພອນສົມບູນ ໂດຍໃຫ້ສົມທົບກັບອົງການຈັດຕັ້ງທີ່ກ່ຽວຂ້ອງທຸກພາກສ່ວນ ຕາມສາຍຕັ້ງ-ສາຍຂວາງ, ຂັ້ນບ້ານ, ຂັ້ນໂຮງຮຽນ, ຂັ້ນເມືອງ, ກົມພະລະສຶກສາ ແລະ ຂັ້ນນະຄອນຫຼວງວຽງຈັນ ພ້ອມກັນປະຕິບັດໃຫ້ເປັນຂະບວນການຟົດຟື້ນ ແລະ ຮັບປະກັນຄຸນະພາບ. ຫຼັງຈາກນັ້ນ, ກໍ່ມອບປ້າຍປອດສິ່ງເສບຕິດ ແລະ ໃບຍ້ອງຍໍໃຫ້ 10 ໂຮງຮຽນທີ່ປະກາດເປັນໂຮງຮຽນປອດສິ່ງເສບຕິດ.
(ບຸນທະວີ)